Ուիլլի Ուայլդ

Ուիլյամ Չառլզ Քինգսբուրի Ուայլդ (), վիկտորյական դարաշրջանի իռլանդացի լրագրող և պոետ։

Օսկար Ուայլդի ավագ եղբայրը։

Նախապատմություն 
Ուիլլին ծնվել է Դուբլինում և սըր Ուիլյամ Ուայլդի ու վերջինիս կնոջ՝ Ջեյն Ուայլդի ավագ որդին էր, Օսկար Ուայլդի եղբայրը։ Նրանց մայրը հաջողակ գրող էր, իսկ հայրն Իռլանդիայի առաջատար ակնաբույժն էր ու բժշկությանը մատուցած ծառայությունների համար ասպետադրվել էր 1864 թվականին։ Սըր Ուիլյամը նաև գրքեր է գրել հնագիտության ու ֆոլկլորի վերաբերյալ ու անվանի բարերար էր։

1855 թվականին ընտանիքը տեղափոխվել է Մերիոն հրապարակում գտնվող նորաձև բնակթաղամասը, որտեղ 1856 թվականին ծնվել է նրանց դուստր Իսոլան։

1864 թվականի փետրվարին Ուիլլիին և Օսկարին ուղարկել են Օլսթերի թագավորական դպրոց ուսանելու, որտեղ Ուիլլին հայտնի է դարձել իր հումորով և ընկերականությամբ, ավելի ուշ դասընկերոջ կողմից նկարագրվելով որպես «խելացի, խենթ և կենսունակությամբ լի»։ Օսկարը դպրոցականների շրջանում հայտնի էր «մոխրագույն ագռավ» մականունով, իսկ Ուիլլին՝ որպես «Կապույտ արյուն»։ Ուիլլին «կայացած դաշնակահար էր և ոչ այնքան տաղանդավոր նկարիչ»։

Ուիլլին արդեն ուսանող էր Դուբլինի Թրինթի քոլեջում, երբ 1871 թվականին Օսկարը միացել է նրան և երկրորդ ու երրորդ կուրսում  նրանք միասին բնակվել են նույն սենյակում։ 1876 թվականին Ուիլլին հրատարակել է իր բանաստեղծություններից մի քանիսը քոլեջի «Կոտաբոս» ամսագրում, որի խմբագիրը նույնպես ինքն էր։

Կյանք 

Ուիլլի Ուայլդը  սովորել է իրավաբանություն, ավարտել է Թրինիթի քոլեջը, բայց իրականում չի զբաղվել իրավաբանությամբ։ Նրա հայրը մահացել է 1876 թվականին, և 1879 թվականի սկզբին Ուիլլին և իր մայրը տեղափոխվել են Լոնդոն, որտեղ նա դարձել է լրագրող։

Ուիլլիին հաճախ կարելի էր տեսնել Ֆիլդինգ ակումբում Հենրի Իրվինգի, Հերբերթ Բիրբոմ Թրիի, Ջոզեֆ Կոմինս Քարի, Էդուարդ Դայսիի, Կառլո Պելեգրինիի, Ֆրեդերիկ Քլեյի ու իր եղբոր հետ։

Օսկարի ամուսնության տարում՝ 1884 թվականին, Ուիլլին լրջորեն պարտքերի մեջ էր և մոլի հարբեցող էր։ 1891 թվականի հոկտեմբերի 4-ին, 39 տարեկանում, Ուիլլին ամուսնացել է Նյու Յորքի Ֆրենկ Լեսլիի անվան հրատարակչական ընկերության սեփականատեր, մեծահարուստ Ֆրենկ Լեսլիի այրու հետ (1836–1914)։ Տիկնոջն սկզբում գրավել էին Ուիլլիի հումորն ու խելքը։ Վերջինս սկսել է ժամանակի մեծ մասն անցկացնել Նյու Յորքում՝ հարբելով Լոտոս ակումբում։ Ամուսնությունը կարճատև էր և  տիկին Լեսլին մեկ տարվա ընթացքում հարուցել է ամուսնալուծության վարույթ` Ուիլլիի հարբեցողության և անհավատարմության հիմքով։ Նրանք ամուսնալուծվել են 1893 թվականի հունիսի 10-ին։ Տիկին Լեսլիի շնորհիվ էր, որ   Օսկար Ուայլդը մի շարք դասախոսություններ է կարդացել Միացյալ Նահանգներում։

Ուիլլի Ուայլդը լուրջ ֆինանսական դժվարությունների մեջ էր հայտնվել, և Օսկարը սկսել է նրան փող տրամադրել, բայց եղբայրների միջև հարաբերությունները վատացել են, երբ Օսկարը հասկացել է, որ Ուիլլին իրենց մորն օգտագործում է փող կորզելու համար։ Օսկարը մի անգամ ասել է Ուիլլիի մասին. «Նա պորտաբույծի պես ապրում է ուրիշների հաշվին»։

1894 թվականի հունվարին Ուիլլի Ուայլդն ամուսնացել է Սոֆի Լիլի Լիսի (1859–1922)հետ, իսկ 1895 թվականի հուլիսին ծնվել է նրանց միակ երեխան՝ Դոլլի Ուայլդը։

Վերջին տարիներ 
Ուիլլին չի հանդիպել Օսկարի հետ 1897 թվականին բանտից վերջինիս ազատվելուց ի վեր։

1899 թվականի մարտի 13-ին, 46 տարեկան հասակում Ուիլլին մահացել է Լոնդոնի Չելսի թաղմասում ալկոհոլիզմից  առաջացած բարդությունների պատճառով։ Երբ Ռոբերտ Ռոսը գրել է Ֆրանսիայում գտնվող Օսկարին՝ տեղեկացնելով նրան եղբոր մահվան մասին, Օսկարը պատասխանել է. «Կարծում եմ, որ դա սպասելի էր։ Նրա և իմ միջև, ինչպես գիտեք, անդունդներ են եղել երկար տարիներ։ Հանգչիր խաղաղությամբ»։

Ծանոթագրություններ

Արտաքին հղումներ 
 Biography of Willie Wilde 
 Biography of Willie Wilde 
 Willie Wilde in the Oscar Wilde Collection

Իռլանդացի բանաստեղծներ